Diari Oficial de la Generalitat Valenciana


Sumari del DOGV 9501, del 30-12-2022 (2022/13216)

RESOLUCIÓ de 28 de desembre de 2022, de la presidenta del Consell d'Administració de l'Autoritat de Transport Metropolita de València, per la qual s'autoritza la reducció parcial temporal del preu de venda al públic de determinats títols propis d'FGV per a viatjar per la xarxa de Metrovalencia.
-------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9501

Data del DOGV
:   30-12-2022

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2022/13365


Data del document
:   28-12-2022

Organisme emissor
:   Autoritat de Transport Metropolità de València

Tipus de document
:   Resolució

Anàlisi jurídica

 Descriptors 

:   * tarifa de transport

RESOLUCIÓ de 28 de desembre de 2022, de la presidenta del Consell d'Administració de l'Autoritat de Transport Metropolita de València, per la qual s'autoritza la reducció parcial temporal del preu de venda al públic de determinats títols propis d'FGV per a viatjar per la xarxa de Metrovalencia. [2022/13649]  
Vista la sol·licitud formulada per Ferrocarrils de la Generalitat Valenciana, d'ara en avant FGV, perquè s'autoritze la reducció parcial temporal en un 30 % de la tarifa de venda al públic dels títols multiviatge i abonaments temporals propis d'FGV per a viatjar per la xarxa de Metrovalencia durant el període comprés entre l'1 de gener i el 31 de juliol de 2023.  
Vist que l'article sisé, apartat 8, del Decret 144/1986, de 24 de novembre, del Consell de la Generalitat Valenciana, pel qual s'aprova l'estatut de l'entitat Ferrocarrils de la Generalitat Valenciana (DOGV 05.12.1986), preveu que correspon al Consell d'Administració d'FGV proposar a la Conselleria d'Obres Públiques, Urbanisme i Transports les tarifes generals, especials i ocasionals de tots els seus serveis.  
  
Vist que per l'article 90.1 de la Llei 13/2016, de 29 de desembre, de mesures fiscals, de gestió administrativa i financera, i d'organització de la Generalitat, es crea l'Autoritat de Transport Metropolità de València, d'ara en avant ATMV, com a organisme autònom de la Generalitat, adscrit a la conselleria competent en matèria de transport, a fi d'exercir, en l'àmbit territorial de l'organisme, les competències en matèria de transport públic regular de viatgers de la Generalitat i les dels municipis que li deleguen les seues competències en matèria de transport públic, i se li atribueix, entre altres, les funcions de disseny i aprovació del règim tarifari i les relatives a informació a l'usuari, publicitat i qualitat dels serveis, en virtut dels apartats 5.e i 5.h de l'article 90 d'aquesta llei.  
  
Vist que l'article 2.e del Decret 81/2017, de 23 de juny, del Consell, pel qual s'aprova el Reglament de l'ATMV, indica que una de les funcions de l'ATMV és la relativa al disseny, l'aprovació i la gestió del règim tarifari dels serveis de transport de la seua competència. Al seu torn, segons l'article 8.1.c d'aquest text correspon al Consell d'Administració de l'ATMV aprovar el règim tarifari dels serveis de transport públic regular de viatgers. Com a conseqüència de tot l'anterior, la competència per a l'aprovació de tarifes per a viatjar per la xarxa de Metrovalencia correspon al Consell d'Administració d'ATMV a proposta del Consell d'Administració d'FGV.  
  
Vist que l'apartat tercer, punt 3, apartat f, de la Resolució de 25 de gener de 2022, del Consell d'Administració d'ATMV, per la qual es regulen les tarifes dels títols propis d'FGV per a viatjar per la xarxa de Metrovalencia, així com les seues condicions d'aplicació, preveu que es requereix l'autorització expressa d'ATMV per a l'aplicació excepcional de reduccions parcials o totals sobre la tarifa dels títols que aquesta resolució regula orientades a la promoció del transport públic.  
  
Atés que les mesures proposades pretenen incentivar amb caràcter temporal l'ús del transport públic en un context d'alts preus de l'energia i els combustibles, que afecta molt especialment la mobilitat quotidiana de la ciutadania.  
En exercici de la potestat tarifària atribuïda per l'article 90.5.e de la Llei 13/2016, de 29 de desembre, i per l'article 2.e i 8.1.c del Decret 81/2017, de 23 de juny, del Consell, i el que es preveu en l'apartat tercer, punt 3, apartat f, de la Resolució de 25 de gener de 2022, a proposta del Consell d'Administració d'FGV, amb l'acord previ del Consell d'Administració d'ATMV de data 28 de desembre de 2022, resolc:  
  
  
Primer  
Autoritzar, amb data d'efectes des de la signatura d'aquesta resolució, l'adopció per part de Ferrocarrils de la Generalitat Valenciana de la mesura següent:  
La reducció parcial temporal en un 30 % de la tarifa de venda al públic dels títols multiviatge i abonaments temporals propis d'FGV per a viatjar per la xarxa de Metrovalencia durant el període de set mesos comprés entre l'1 de gener i el 31 de juliol de 2023, tenint en compte les consideracions següents:  
1. Quan es tracte de títols de transport de vigència anual s'arbitraran els mecanismes que permeten l'aplicació d'aquesta reducció proporcionalment al període de convivència de la vigència del títol de què es tracte dins del període de set mesos indicat.  
2. Des de l'1 d'agost fins al 31 d'agost de 2023 (un mes) els títols adquirits dins del període bonificat seran susceptibles d'utilització, llevat del títol Tuin, que trobarà actualitzat el saldo en euros consumit per viatge a partir de l'1 d'agost de 2023.  
3. Des de l'1 d'agost de 2023 fins al 31 de desembre de 2023 podran canviar-se els títols bonificats diferents del títol Tuin no consumits per altres títols propis de Metrovalencia abonant la diferència que corresponga.  
Contra aquesta resolució, que esgota la via administrativa, de conformitat amb el que es disposa per l'article 114.c de la Llei 39/2015, d'1 d'octubre, del procediment administratiu de les administracions públiques, les persones interessades podran interposar els recursos següents:  
  
a) Potestativament, un recurs de reposició davant el Consell d'Administració de l'ATMV, en el termini d'un mes comptador des de l'endemà de la publicació d'aquesta resolució, de conformitat amb el que s'estableix en els articles 112, 123 i 124 de la Llei 39/2015, d'1 d'octubre, del procediment administratiu de les administracions públiques, i l'article 22.3 del Decret 81/2017, de 23 de juny, del Consell, pel qual s'aprova el Reglament de l'Autoritat de Transport Metropolità de València.  
b) Directament un recurs contenciós administratiu davant la Sala Contenciosa Administrativa del Tribunal Superior de Justícia de la Comunitat Valenciana, en el termini de dos mesos comptador a partir de l'endemà de la notificació d'aquesta resolució, de conformitat amb el que disposen els articles 8, 14 i 46 de la Llei 29/1998, de 13 de juliol, reguladora de la jurisdicció contenciosa administrativa.  
  
València, 28 de desembre de 2022.- La presidenta del Consell d'Administració de l'ATMV: Rebeca Torró Soler.